Period: Old Babylonian
Genre: Royal Inscription
Transliteration:
<SURFACE>
u₄ {d}utu
en gal an ki-bi-da
lugal dingir-re-e-ne
ha-am-mu-ra-bi
sipa še-ga-ni me-en
igi zalag-ga-na
hul₂-la-bi
mu-un-bar-re-en
nam-lugal da-ri₂
bala u₄ su₃-ra₂
ma-ni-in-rig₇
suhuš ma-da
nam-en-bi ak-de₃
ma-an-šum₂-ma
ma-ni-in-ge₄-en
zimbir{ki}
babilim₂{ki} un-bi
ki-tuš ne-ha tuš-u₃-da
inim ku₃ nu-kur₂-ru-da-na
bi₂-in-dug₄-ga-a
bad₃ zimbir{ki}
du₃-u₃-da
sag-bi il₂-i-da
a₂ gal hu-mu-da-an-ag₂
u₄-ba
ha-am-mu-ra-bi
lugal kala-ga
lugal babilim₂{ki}
ni₂-tuku
{d}utu-da geš tuku
ki ag₂ {d}še₃-ri₅-da
ša₃ du₁₀-ga {d}marduk
lugal-la-ni me-en
usu mah {d}utu-ke₄
ma-ni-in-šum₂
ugnim zid-ga
ma-da-mu-ta
uš₈ bad₃ zimbir{ki}
sahar-ta hur-sag gal-gin₇
sag-bi he₂-em-mi-il₂
bad₃ mah hu-mu-du₃
u₄ ul-li₂-a-ta
lugal-lugal-e-ne-er
lu₂-na-me
ba-ra-an-dim₂-ma
{d}utu lugal-ga₂
gal-bi hu-mu-na-du₃
bad₃-bi
dug₄-ga {d}utu-ta
ha-am-mu-ra-bi
gaba-ri na-an-tuku-tuku
mu-bi-im
bala sag₉-ga-ga₂
{d}utu-ke₄
mu-un-sa₄-a
zimbir{ki}
uru ul
{d}utu-ke₄
erin₂-bi {geš}dupsik-ta
{d}utu-ra he₂-bi₂-zi
i₇-bi
hu-mu-ba-al
ki-in-gub-ba
a da-ri₂
he₂-em-mi-gar
hi-nun he₂-ŋal₂-bi
he₂-ni-gar
un zimbir{ki}še₃
asila he₂-bi₂-gar
nam-til₃-ga₂
šud₃ he₂-em-mi-ra₂-aš
su {d}utu lugal-ga₂
{d}a-a nin-mu
du₁₀-ga-ra he₂-bi₂-ak
mu sag₉-ga-mu
utu-šu₂-uš
dingir-gin₇ pa₃-de₃-da
du-ri₂-še₃
nu-ha-lam-e
ka un-ta he₂-bi₂-gar

Cuneiform:
<SURFACE>
𒌓𒀭𒌓
𒂗𒃲𒀭𒆠𒁉𒁕
𒈗𒀭𒊑𒂊𒉈
𒄩𒄠𒈬𒊏𒁉
𒉺𒇻𒊺𒂵𒉌𒈨𒂗
𒅆𒌓𒂵𒈾
𒄾𒆷𒁉
𒈬𒌧𒁇𒊑𒂗
𒉆𒈗𒁕𒌷
𒁄𒌓𒋤𒁺
𒈠𒉌𒅔𒉺𒄸𒁺
𒁼𒈠𒁕
𒉆𒂗𒁉𒀝𒉈
𒈠𒀭𒋧𒈠
𒈠𒉌𒅔𒄄𒂗
𒌓𒄒𒉣𒆠
𒆍𒀭𒊏𒆠𒌧𒁉
𒆠𒆪𒉈𒄩𒆪𒅇𒁕
𒅗𒆬𒉡𒉽𒊒𒁕𒈾
𒉈𒅔𒅗𒂵𒀀
𒂦𒌓𒄒𒉣𒆠
𒆕𒅇𒁕
𒊕𒁉𒅍𒄿𒁕
𒀉𒃲𒄷𒈬𒁕𒀭𒉘
𒌓𒁀
𒄩𒄠𒈬𒊏𒁉
𒈗𒅤𒂵
𒈗𒆍𒀭𒊏𒆠
𒉎𒌇
𒀭𒌓𒁕𒄑𒌇
𒆠𒉘𒀭𒂠𒉪𒁕
𒊮𒄭𒂵𒀭𒀫𒌓
𒈗𒆷𒉌𒈨𒂗
𒀉𒆗𒈤𒀭𒌓𒆤
𒈠𒉌𒅔𒋧
𒆠𒋢𒇻𒂠𒃻𒍣𒂵
𒈠𒁕𒈬𒋫
𒀳𒂦𒌓𒄒𒉣𒆠
𒅖𒋫𒄯𒊕𒃲𒁶
𒊕𒁉𒃶𒅎𒈪𒅍
𒂦𒈤𒄷𒈬𒆕
𒌓𒌌𒉌𒀀𒋫
𒈗𒈗𒂊𒉈𒅕
𒇽𒈾𒈨
𒁀𒊏𒀭𒁶𒈠
𒀭𒌓𒈗𒂷
𒃲𒁉𒄷𒈬𒈾𒆕
𒂦𒁉
𒅗𒂵𒀭𒌓𒋫
𒄩𒄠𒈬𒊏𒁉
𒃮𒊑𒈾𒀭𒌇𒌇
𒈬𒁉𒅎
𒁄𒊷𒂵𒂷
𒀭𒌓𒆤
𒈬𒌧𒄷𒈿𒀀
𒌓𒄒𒉣𒆠
𒌷𒌌
𒀭𒌓𒆤
𒂟𒁉𒄑𒅍𒋫
𒀭𒌓𒊏𒃶𒉈𒍣
𒀀𒇉𒁉
𒄷𒈬𒁀𒀠
𒆠𒅔𒁺𒁀
𒀀𒁕𒌷
𒃶𒅎𒈪𒃻
𒄭𒉣𒃶𒅅𒁉
𒃶𒉌𒃻
𒌧𒌓𒄒𒉣𒆠𒂠
𒂰𒃶𒉈𒃻
𒉆𒋾𒂷
𒆃𒃶𒅎𒈪𒁺𒀸
𒋢𒀭𒌓𒈗𒂷
𒀭𒀀𒀀𒎏𒈬
𒄭𒂵𒊏𒃶𒉈𒀝
𒈬𒊷𒂵𒈬
𒌓𒋙𒍑
𒀭𒁶𒅆𒊒𒉈𒁕
𒁺𒌷𒂠
𒉡𒄩𒇴𒂊
𒅗𒌧𒋫𒃶𒉈𒃻